Xemloj ta je cbeljuj apóstol xecremloꞌ quiꞌ ruqꞌuin Jesús,
xquechol tzra njelal jxequebnaꞌ y njelal tijonem je xqueyaꞌ chca wnak.
Jesús arjaꞌ cawra xbij chca:
—Joꞌ kyonaj kiꞌ chpam jun lwar kas tlena y quixexleꞌna jun rmaj.
Caraꞌ xbij chca com congan jeꞌ wnak nqueꞌepona y nquejal quiꞌ cuqꞌuin y nmajoꞌn nqueyaꞌ ta cꞌas che nquewaꞌa.
Cꞌjaraꞌ xeꞌoc ela chpam jun lanch,
xecyonaj quiꞌ chpam jun lwar kas tlena abar e majoꞌn waꞌ wnak.
Per tak xeba e qꞌuiy wnak xetzꞌtow ela cxin,
xchꞌobtaja cmal che Jesús xba.
Xeꞌel ela wnak ptak quetnamet per ne njelal tnamet,
xeba che ckan per nalnak xeba y xeꞌekaja nabey mul abar tzraꞌ nqueꞌekaj waꞌ Jesús,
tzraꞌ quemlon chwaꞌ quiꞌ che rcꞌulic.
Jaꞌ Jesús tak xel ta chpam lanch xerutzꞌet wnak chcongan e qꞌuiy.
Arjaꞌ xpoknaj quewech com j-eꞌ e ajniꞌ jleꞌ carneꞌl jmajoꞌn nyukꞌuna cxin.
Cꞌjaraꞌ xumaj ctojxic,
qꞌuiy rwech tijonem xuyaꞌ chca.
Tak xba hor xepeta rdiscípulo y cawra xecbij tzra:
—Je lwar abar okcꞌo waꞌ congan tlena y xba hor.
Je nkaban camic,
quekatkaꞌ ela wnak ptak tnamet ruqꞌuin ptak aldeas jcꞌola chenkaj y tbij chca che tzraꞌ nequelkꞌoꞌ waꞌ jeꞌ achnak je xtquetaj,
caraꞌ xecbij tzra.
—Ixix nquixyowa chca nak xtquetaj,
caraꞌ xbixa chca rmal Jesús.
—Xtkalokꞌ ta c-eꞌ cient ctzal way ¿le nqueruban cꞌaraꞌ conjelal wnak?
caraꞌ xecbij tzra.
—Etzꞌtaꞌ ncꞌa ajruꞌ rkan xquelway ecꞌmon ta,
caraꞌ xbixa chca rmal Jesús.
Tak xquetzꞌet cawra xecbij tzra Jesús:
—J-oꞌ rkan xquelway ruqꞌuin c-eꞌ rkan chꞌuꞌ.
Cꞌjaraꞌ Jesús cawra xbij chca:
—Tbij chca conjelal wnak quetzꞌbeꞌa pe rwáꞌ rex tak kꞌayis y ptak mocaj ccꞌaj quiꞌ,
caraꞌ xbixa chca.
J-eꞌ wnak xetzꞌbeꞌa y ptak mocaj xecꞌjeꞌa,
cꞌola mocaj xecꞌjeꞌa jun cient y cꞌola e cincuenta xeccꞌaj quiꞌ.
Jaꞌ Jesús xucꞌom j-oꞌ rkan xquelway ruqꞌuin c-eꞌ rkan chꞌuꞌ,
xcaꞌya chcaj y xmeltioxij tzra Dios.
Xuwechꞌ xquelway,
xujach chca rdiscípulo che j-eꞌ nqueyaꞌ chic chca wnak.
Caraꞌ xuban tzra c-eꞌ rkan chꞌuꞌ chkaꞌ,
xujach chquewech conjelal wnak.
Xewaꞌa per ne che conjelal xnoja quepam.
Je xquelway rexbil chꞌuꞌ xmol ruchiꞌ je xcoltaj cana,
cbeljuj chquech xuban,
per nnojnak.
Jxewaꞌa e j-oꞌ mil per xqueyon ach-iꞌ.